Statistika tal-Eurostat tpoġġi lil Malta fis-sitt post fost it-tmienja u għoxrin pajjiż tal-Unjoni Ewropea, bl-anqas piż tat-taxxa u tal-bolla paragun mal-Prodott Domestiku Gross. Skont iċ-ċifri tal-Eurostat huma biss l-Irlanda, ir-Rumanija, il-Bulgarija, il-Litwanja u l-Latvja li għandhom piż tat-taxxa inqas minn ta’ Malta. Skont din l-istatistika, is-sena li għaddiet, il-proporzjon tat-taxxa mal-Prodott Domestiku Gross f’Malta kien ta’ 32.7 fil-mija, u juri li l-piż tat-taxxa naqas b’0.2 fil-mija meta mqabbel mas-sena ta’ qabel, u b’wieħed fil-mija meta mqabbel mal-2012. Franza kellha l-ogħla piż tat-taxxa li jiskorri l-48 fil-mija tal-prodott domestiku gross. Il-Eurostat qal li s-sena li għaddiet, globalment kien hemm żieda żgħira fil-livell tat-taxxa u l-kontribuzzjonijiet tas-sigurtà soċjali, kemm fil-pajjiżi taż-żona ewro u anke fil-pajjiżi tal-Unjoni Ewropea.